NARIADENIE KOMISIE (ES) č. 1045/2009
zo 4. novembra 2009,
ktorým sa mení a dopĺňa nariadenie (ES) č. 958/2009, ktorým sa stanovuje percento prijatia pre vydávanie vývozných povolení, zamietnutie žiadostí o vývozné povolenia a ktorým sa pozastavuje podávanie žiadostí o vývozné povolenia na cukor mimo kvóty
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
so zreteľom na nariadenie Komisie (ES) č. 951/2006 z 30. júna 2006, ktorým sa stanovujú podrobné pravidlá implementácie nariadenia Rady (ES) č. 318/2006, pokiaľ ide o obchodovanie s tretími krajinami v sektore cukru (2), a najmä na jeho článok 7e v spojení s jeho článkom 9 ods. 1,
keďže:
(1)
Podľa článku 61 prvý pododsek písm. d) nariadenia (ES) č. 1234/2007 sa množstvo vyrobeného cukru v hospodárskom roku presahujúce kvótu uvedenú v článku 56 uvedeného nariadenia môže vyviezť len v rozsahu množstvového limitu, ktorý je potrebné stanoviť.
(2)
V nariadení Komisie (ES) č. 274/2009 z 2. apríla 2009, ktorým sa stanovuje množstvové obmedzenie na vývoz cukru a izoglukózy mimo kvóty do konca hospodárskeho roku 2009/2010 (3), sa uvedené množstvové limity stanovili na 650 000 ton.
(3)
Množstvá cukru, na ktoré sa vzťahujú žiadosti o vývozné povolenia, sú väčšie ako stanovené množstvové limity. Preto sa nariadením Komisie (ES) č. 958/2009 (4) na obdobie od 19. októbra 2009 do 30. septembra 2010 pozastavilo podávanie žiadostí o vývozné povolenia na cukor nespadajúci do kvóty.
(4)
Zmenou a doplnením nariadenia (ES) č. 274/2009 zavedenými v nariadení Komisie (ES) č. 1044/2009 (5) sa množstvové limity vývozu cukru nespadajúceho do kvóty v hospodárskom roku 2009/2010 zvyšujú o 700 000 ton.
(5)
Množstvový limit na hospodársky rok 2009/2010 sa zvýšil, a preto by sa podávanie žiadostí malo opäť umožniť.
(6)
Nariadenie (ES) č. 958/2009 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Odsek 3 článku 1 nariadenia (ES) č. 958/2009 sa vypúšťa.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. novembra 2009